**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.10.2018, ora 08.00 – 22.10.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.10.2018, ora 7.00**

**RÂURI**

**Debitele au fost în creștere,** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Lăpuș, Someșul Mic, Crasna, Barcău, Crișuri, Arieș, Cerna, bazinele superioare ale Someșului, Begăi, Timișului, Bârzavei, Carașului, Nerei, pe unele râuri din bazinul mijlociu și inferior al Mureșului și, în general, staţionare pe celelalte râuri.

Creşteri izolate de niveluri şi debite s-au înregistrat și pe unele râuri din bazinele superioare ale Mureșului, Târnavei Mici, Jiului, Prahovei și Buzăului, ca urmare a precipitaţiilor căzute în interval sub formă de aversă.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Lăpuș, Bistra, Moravița, Nera, Bârlad, Jijia, pe unii afluenţi ai Crișului Negru (Holod, Teuz), pe unii afluenţi din bazinul mijlociu și inferior al Oltului și bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând râurile din bazinele superioare ale Vișeului, Izei, Lăpușului, Someșului, Someșului Mic, Crasnei, Barcăului, Crișurilor, Arieșului, unde vor fi în scădere și cursurile inferioare ale Vișeului, Izei, Lăpușului, Crasnei, Barcăului, Crișului Repede, Someșului Mic, Mureșului, Carașului, Nerei, Cernei, cursurile mijlocii și inferioare ale Crișului Negru, Crișului Alb, Arieșului, cursul mijlociu al Someșului, unde vor fi în creștere prin propagare.

Sunt posibile creşteri de niveluri şi debite, ca urmare a precipitaţiilor slabe prevăzute pe unele râuri din zonele de deal şi munte.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 21-22.10.2018 **a fost relativ staţionar, având valoarea de 1850 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectoarele Gruia – Corabia și Călărași – Tulcea și relativ staționare pe sectorul Tr. Măgurele – Oltenița.

**Debitul la intrarea în ţară** (secţiunea Baziaş) **va fi** **relativ staţionar** **(1850 m3/s).**

În aval de Porţile de Fier debitele vor fi, în general, în scădere ușoară.

**2.** **Situaţia meteorologică în intervalul 21.10.2018, ora 08.00 –22.10.2018, ora 06.00**

**În ţară,** vremea s-a răcit în cea mai mare parte a țării, devenind rece pentru această dată în Banat și Crișana, în timp ce în restul teritoriului temperaturile au fost apropiate sau ușor mai mari decât mediile multianuale. Cerul a fost variabil în est și mai mult noros în celelate regiuni. A plouat pe arii relativ extinse în Maramureș, Transilvania și Oltenia, local în Crișana și Muntenia și pe arii restrânse în Banat și în nordul Moldovei. Ploile au avut mai ales caracter de aversă și local au fost însoțite de descărcări electrice în Oltenia, Transilvania și la munte. Cantitățile de apă au depășit punctiform 20 l/mp în Transilvania și în zona montană. În Carpații Meridionali și în Munții Apuseni, la altitudini de peste 1800 m au fost precipitații mixte și s-a depus strat de zăpadă de până la 3 cm în Masivele Țarcu și Bucegi. Vântul a suflat slab și moderat, cu ușoare intensificări în sud-estul țării. Temperaturile maxime s-au situat între 10 grade la Dumbrăvița de Codru și Șiria și 20 de grade la Medgidia, iar la ora 06.00, valorile termice se încadrau între 1 grad la Miercurea Ciuc și Sfântu Gheorghe-Covasna și 14 grade la Constanța-dig. Izolat la începutul intervalului în Oltenia și Crișana, iar noaptea în Transilvania a fost ceață.

**La Bucureşti,** vremea s-a răcit, astfel că temperaturile diurne s-au situat în jurul celor normale pentru această perioadă a anului. Cerul a fost mai mult noros ziua, iar noaptea s-a degajat. În primele ore ale intervalului a plouat slab. Vântul a suflat slab până la moderat. Temperatura maximă a fost de 17 grade la toate stațiile meteorologice, iar la ora 06.00 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 22.10.2018, ora 08.00 –23.10.2018, ora 08.00**

**În ţară,** vremea va fi ușor mai caldă decât în mod obișnuit pentru această dată, cu maxime cuprinse între 12 și 19 grade și minime între 2 grade în estul Transilvaniei și 10 grade pe litoral. Cerul va fi variabil, cu înnorări și ploi pe arii relativ restrânse în vest, nord și în centru, iar la începutul zilei și în sud-vest. În cursul nopții, pe crestele montane vor fi posibile precipitații mixte. Vântul va sufla slab și moderat, cu intensificări trecătoare, mai ales ziua, în regiunile sud-estice și doar cu totul izolat în rest. În zonele joase, dimineața și noaptea, vor fi condiții de ceață.

**La Bucureşti,** cerul va fi variabil, mai mult senin noaptea. Vântul va sufla slab și moderat, cu ușoare intensificări în timpul zilei. Temperatura aerului va avea valori mai ridicate față de cele normale ale datei, cu o maximă în jurul valorii de 18 grade și o minimă de 5...7 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**GNM CJ Cluj** informează despre **producerea unei mortalități piscicole de 200 kg peşte, într-un bazin piscicol din loc. Lacu, comuna Geaca, jud. Cluj, la data de 21.10.2018, ora 16.00. Cauza mortalităţii este necunoscută.** Bazinul piscicol aparţine SC Cim Service Speed SRL. S-au luat primele măsuri de colectare a peştilor morţi din lac de angajaţii societăţii şi s-a solicitat SGA Cluj pentru prelevare probe.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 18.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare, în intervalul 20.10.2018 - 21.10.2018, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**GNM CJ Arges** informează telefonic despre **un incident de mediu la Geocycle Romania SRL Câmpulung, la data de 21.10.2018, orele 17.00. Un transport cu deşeuri nepericuloase provenite de la Ecorec SA Glina a fost depistat cu valoarea radiaţiilor peste limita admisă** la intrarea în incinta Geocycle România SRL Câmpulung Argeş. O echipă de control din partea GNM CJ Argeş se deplasează spre locul incidentului. Se va reveni cu o informare completă.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE